  Туспуктэм: Майя Бывальцева Майя Бывальцева Сю кылэз тодэм – сю визь кадь. Та лэчыткыл туннэ гинэ малпамын ӧвӧл, но анай кылъя дышетӥсьёс, йӧскалык лулчеберетэз утён ӧрын ужасьёс солэсь зэмлыксэ школаын дышетскисьёслэн анай-атайёссылы выльысь но выльысь валэктоно луо. Со пумысен ивортодтъя «Удмуртия» агентстволэн редакторез Ижкарын «Этнокультурной образование: валтӥсь ужан ӧръёс но выль ужпумъёс» калыккуспо конференцие лыктэмъёсын вераськиз. Грак ёросысь Вылӥ Эра шор ёзо школаысь удмурт кылъя но литературая дышетӥсь Елена Макарова но покчи классъёсты дышетӥсь Раиса Черемных пусйизы, туннэ анай кылэз дышетон понна ваньмыз вань – учебникъёс, дышетон пособиос, методичкаос но, компьютер тӥрлык но. Но пиналъёс ӟучен вераськыны тыршо, чылкак удмурт семьяосын но. « Уг тунсыкъясько удмурт кыллэн историеныз, удмурт сямъёсын, йылолъёсын. <…> Удмурт кылэз мултэс предметэн лыдъяло, хотя, удмурт кылын, мынам малпамея, чик секыт ӧвӧл кадь, англи кылэз ведь номыр ум шуиське, немец кылэз но озьы ик дышетӥськомы. Нош удмурт кылъя анай-атайёс сыӵе ваментӥсько, пумит карисько. Мон соизлы паймисько. Удмурт кылэз яратымтэ ужпум бордын только анай-атай янгыш, мынам малпамея » Елена Макарова, Грак ёросысь Вылӥ Эра шор ёзо школаысь удмурт кылъя но литератуаря дышетӥсь Раиса Черемных верамъя, классысьтыз 16 пиналъёс пӧлысь витез-куатез гинэ семья пушказы удмурт кылын верасько. Бен, пӧлазы вань суро семьяос, угось вӧзазы пор гуртъёс. Но чылкак удмуртъёс но пиналъёсы понна анай кыл чотын дышетыны ӟуч кылэз быръё. Анай-атайёсын кенешон дыръя котьку юан ӝутске: малы кулэ удмурт кыл, сыӵе со секыт, дышетыны секыт, пиналъёсмылы юрттыны ум быгатӥське. « Кызьы соослэн, удмурт кылын вераськыса, (юрттэмзы – ред.) уг луы, паймисько куддыръя. <… > "Родной русский" программаез секытгес, кыкетӥ классын ик мон кӧня верай со анайлы, кудӥз "родной русский" бырйиз. Нылпиез но шуэ ни, "у них так легко, но у меня мама выбрала". Солэн аслаз удмурт кылэз дышетэмез потэ ни, отын программа капчигес, со сое валаса мынэ, со параллельно дышетэ, одӥг урокын пуке бере » Раиса Черемных, Грак ёросысь Вылӥ Эра шор ёзо школаысь покчи классъёсты дышетӥсь Дышетскон ар ӵоже пиналъёс кыстӥсько, дышо. Но каникулъёс ӵоже ваньмыз вунэ, тани выль дышетскон аре ваньзэ вылыьсь кутсконо луоз, шуэ Раиса Черемных. Школаын предмет чотын анай кылэз дышетонэз анай-атайёс быръё бере, нырысь ик соосын ужаны тыршо Комиын но. « Мон малпасько, анай-атайёслы валэктонын мер огазеяськонъёслэн бадӟым интызы, тросгес анай-атайёс мед валалозы шуыса асьсэлэсь кылкутонзэс, исторической, культурной кылкутонзэс, пиналзылы школаын дышетыны кылэз быръемзы понна » Мария Кузьбожева, «Коми велӧдысь» (Коми дышетӥсь) огазеяськонлэн правлениезлэн кивалтӥсез Туала дышетскисьёслэн анай-атайёссы – со егитъёс, соос ӧжыт лыдӟисько, телевизор уг учко, но туж трос дырзэс висъяло мерлыко вотэсъёслы, шуэ Мария Кузьбожева. Соин ик вотэсын вазиськон-постъёс поттало, кнешон-ченгешонъёс радъяло. « Вал вакыт, со кемалась ортчиз ни, куке коми кылэз школаосын дышетон пумысен туж уродъясько вал. Али ми со уродъяськонэз мерлыко вотэсъёсын ум шӧдӥське ни, со луысал ке, потысал ни. Та тодметэз школаын дышетон шоры анай-атайёс умойгес, валса учко ни » Мария Кузьбожева, «Коми велӧдысь» (Коми дышетӥсь) огазеяськонлэн правлениезлэн кивалтӥсез Егитъёслэн «Ми» огазеяськонзы пӧртэм лулчеберет ӵектосъёс пыр коми кылэз егитъёс пӧлын вӧлмытэ. Ульчаын, транспортын, калыко интыосын Сыктывкарын, кылсярысь, коми кылын тросгес вераськыны кутскизы, сое ваньзы пусъё, вераз Мария Кузьбожева. Валамон, туж тросэз потэ тӧрлык ёзэсъёслэсь, пумкылъянъёс кутӥсь муртъёслэсь но, шуэ Комиысь куно. Солэн верамезъя, соослы удалтӥз: элькунысьтызы министерство ужпум пуктэ школаосын коми кылэз дышетон медаз кулэсмы шуыса. Соин ик министерство но мер огазеяськонъёс ӵошен анай-атайёс пӧлын валэктон уж нуо. Озьы ик школаен кивалтӥсьёслэн ужпум мылкыдзы бадӟым инты басьтэ, мар соос верало анай-атайёслы. Сои ик йӧскалык огазеяськонъёслэн азьветлӥсьёссы котькуд тулыс, куке анай-атайёс дышетоно кылэз бырйыны кулэ, школаосы кенешонъёсы ветло. Тодэ вайытом, калыккуспо конференци 26-тӥ гудырикошконэ ортчиз. Отчы Удмуртиысь, озьы ик Россилэн дасо пала улосвылъёсысьтыз дышетӥсьёс но тодосчиос пыриськизы. Со сяна, вераськон борды онлайн амалэн итӥськизы Италиысь, Венгриысь, Таджикистанысь, Узбекистанысь ӧнерчиос. Тегъёс: Дышетон дышетӥсьёс удмурткыл Удмуртия  